ఇంగ్లండ్‌ను వణికిస్తున్న రవీంద్ర జడేజా
TNN| Dec 20, 2016, 12.43 PM IST
చెన్నై టెస్టులో ఆఖరి రోజు జడేజా చెలరేగుతున్నాడు. వరుసగా వికెట్లు తీసి ఇంగ్లండ్‌ను వణికిస్తున్నాడు. జడేజా ధాటికి 50 ఓవర్లు ముగిసే సరికి ఇంగ్లండ్ జట్టు మూడు వికెట్లు కోల్పోయి 126 పరుగులు చేసింది. అలెస్టర్ కుక్‌ను 49 పరుగుల వద్ద, మరో ఓపెనర్ జెన్నింగ్స్‌ను 54 పరుగుల వద్ద జడేజా పెవిలియన్‌కు పంపాడు. కీలక బ్యాట్స్‌మెన్ జో రూట్‌ను కూడా 6 పరుగుల వద్ద ఎల్బీగా అవుట్ చేశాడు. భారత్ గెలవాలంటే.. మరో 7 వికెట్లు అవసరం కాగా.. ఇంగ్లండ్ బ్యాట్స్‌మెన్ డ్రా కోసం పోరాడుతున్నారు. ఇంగ్లండ్ ఇంకా 156 పరుగులు వెనుకబడి ఉంది.
ఇంగ్లండ్ కెప్టెన్ అలెస్టర్ కుక్.. భారత ఆల్‌రౌండర్ రవీంద్ర జడేజా మధ్య ప్రేమాయణం సాగుతోంది. ఈ సిరీస్‌లో ఇప్పటి వరకూ తొమ్మిదిసార్లు స్పిన్నర్ల బౌలింగ్‌లో అవుటైన కుక్ ఏకంగా ఆరుసార్లు జడేజా బౌలింగ్‌లో వెనుదిరగడం విశేషం. మిగతా మూడు సార్లు అశ్విన్ అతణ్ని ఔట్ చేశాడు. ఏదైనా సిరీస్‌లో ఓ బౌలర్ చేతిలో ఐదుసార్లు అవుట్ కావడమే రికార్డు కాగా.. ఇప్పుడు కుక్ ఆరోసారి అవుటై మరింత చెత్త రికార్డును మూటగట్టుకున్నాడు. జడేజా 2012-13 ఆస్ట్రేలియా కెప్టెన్ మైకెల్ క్లార్క్‌ను ఐదుసార్లు ఇలాగే అవుట్ చేశాడు. 2015-16 సిరీస్‌లో దక్షిణాఫ్రికా కెప్టెన్ ఆమ్లాను కూడా మూడుసార్లు అవుట్ చేశాడు.